Kofi Annan
Kofi Atta Annan (8. april 1938 - 18. august 2018) bio je ganski diplomat, bivši glavni sekretar Ujedinjenih naroda. Annan je svoju karijeru započeo godine 1962. u Svjetskoj zdravstvenoj organizaciji. Od 1972. do 1974. bio je direktor turizma u Gani. Od godine 1987. držao je neke od najvažnijih položaja u UN-u, uključujući mjesto pomoćnika glavnog sekretara. U 1990-im je bio zadužen za mirovne operacije, a od oktobra 1995. bio je posebni izaslanik UN-a za bivšu Jugoslaviju. U to vrijeme Annan je uživao veliku podršku američke administracije Billa Clintona, nezadovoljne dotadašnjim generalnim sekretarom UN Boutrosom Boutrosom Ghalijem i njegovom insistiranju na proceduri prilikom američke vojne intervencije u bivšoj Jugoslaviji. Uz američki diplomatski pritisak, Vijeće sigurnosti UN je 13. decembra 1996. imenovalo Annana glavnim sekretarom. Mandat mu je obnovljen godine 2002. U posljednjih nekoliko godina Annan je došao u sukob sa novom američkom administracijom Georgea W. Busha jer je izrazio protivljenje napadu na Irak. Nakon nekog vremena organizacija UN došla je pod žestoki udar kritika zbog nesposobnosti, korupcije, seksualnog zlostavljanja te pronevjere sredstava iz iračkog programa "Hrana za naftu", u što je navodno umiješan i Annanov sin Kojo. Wikicitati imaju citate vezane za: Kofi Annan